Stanislav Galić és un antic oficial de l'Exèrcit Popular Iugoslau (JNA), que durant la Guerra de Bòsnia formà part de l'Exèrcit de la República Sèrbia (VRS). El 7 de setembre de 1992 es va convertir en el comandant del Cos Sarajevo-Romanija (SRK), la unitat del VRS que va assetjar Sarajevo, la capital de Bòsnia i Hercegovina. Galić ocupà aquest lloc fins al 10 d'agost de 1994, quan va ser substituït per Dragomir Milošević.